তারপর অসংখ্য বই আমি পড়েছি আমার প্রিয় শিল্পীর। হয়ত তার এমন কোন বই নেই যা আমার পড়া হয়নি। শরৎচন্দ্র চট্টোপাধ্যায়ের পর যার বই আমি সবচেয়ে বেশিবার পড়েছি সে হল হুমায়ন আহমেদ। আমিও জোসনা দেখতে ভালবাসি। আমিও ভরা জোসনায় হেঁটে বেড়িয়েছি অনেকবার। হিমু হতে আমি চায়নি কোনদিন। কারণ হিমুর মত রূপা আমার নেই। তবে আমি মিসির আলী হতে চাইতাম। ভীষণভাবে চাইতাম একদিন মিসির আলী এসে আমাকে তোমার কাছে নিয়ে যাক। আসেনি সে। তাই তো হাজার খানেক লোক পেরিয়ে বই মেলায় তোমার দেখা পেয়েছিলাম। তোমার হাতের ছোয়া লাগা বইটি আমি হারিয়ে ফেলেছি। আমাকে ক্ষমা করো। আর হাজার লক্ষ্য কোটিবার চেষ্টা করেও আরেকটি উপহার আমি তোমার কাছ থেকে পাবো না । যদি কোন জোসনা রাতে দেখা হয়, তবে না হয় আরেকটা বই আমি চেয়ে নেব তোমার থেকে।